শাসকের শহিদ সমাবেশ মঞ্চে নজর ছিল দুই তরুণ তুর্কির দিকে। একজনকে ঘিরে দলের শীর্ষনেতাদের বৃত্ত। অপরজন নিজেকে রাখলেন আড়ালে। তবে তিনিই শনিবারের সমাবেশের সুর বেঁধে দিয়েছেন তাঁর বক্তৃতায়।
প্রথমজন তৃণমূল সাংসদ তথা মুখ্যমন্ত্রী মমতা বন্দ্যোপাধ্যায়ের ভাইপো অভিষেক বন্দ্যোপাধ্যায় এবং দ্বিতীয়জন পরিবহণমন্ত্রী শুভেন্দু অধিকারী। 
তখন বেলা ১১টা ২৫ মিনিট। মঞ্চে প্রবেশ করলেন শুভেন্দু। তাঁর সঙ্গে মঞ্চে প্রবেশ কংগ্রেসের পাঁচ বিধায়ক—সাবিনা ইয়াসমিন, সমর মুখোপাধ্যায়, অপূর্ব সরকার, আবু তাহের এবং আখরুজ্জামান। তৃণমূলের অন্দরের খবর, শুভেন্দুর উদ্যোগেই ওই পাঁচ কংগ্রেস বিধায়কের তৃণমূলে যোগদান। যদিও তৃণমূল বা শুভেন্দুর তরফে এ নিয়ে কোনও প্রতিক্রিয়া পাওয়া যায়নি। দলত্যাগী বিধায়কদের নাম ঘোষণার ফাঁকে তৃণমূলের সর্বভারতীয় সাধারণ সম্পাদক সুব্রত বক্সির সঙ্গে কথা বলতে দেখা যায় তাঁকে। এরপর মঞ্চে একটি চেয়ার টেনে বসে পড়েন তিনি। বক্তৃতা করার সময় এবং সভার একেবারে শেষপর্বে মুখ্যমন্ত্রী স্লোগান দেওয়ার জন্য ডাকলে মঞ্চের সামনে এসেছিলেন শুভেন্দু। বাকি সময় তিনি থাকলেন ভিড়ের মধ্যেই।
বেলা পৌনে ১২টা নাগাদ মঞ্চে প্রবেশ অভিষেকের। পরণে সাদা পাঞ্জাবি। চোখে রোদ চশমা। মঞ্চে উঠতেই তাঁকে ঘিরে তৈরি হয় নেতাদের একটি বৃত্ত। সেই বৃত্তে ছিলেন মন্ত্রী অরূপ বিশ্বাস, ইন্দ্রনীল সেন, দীনেশ ত্রিবেদী, সাংসদ শান্তনু সেন। অভিষেককে দেখেই এগিয়ে আসেন মন্ত্রী ফিরহাদ হাকিম এবং তারপর একে একে আরও অনেকে। ফলে বৃত্তটা ক্রমশ বড় হয়। 
তৃণমূলের মহাসচিব পার্থ চট্টোপাধ্যায়ের পরই বক্তৃতা করেন শুভেন্দু। তিনি মাইক্রোফোন হাতে নিতেই কর্মীদের হর্ষধ্বনি। তাঁর বক্তৃতাতেই তৃণমূলের লক্ষ্য স্পষ্ট হয়ে যায়। পঞ্চায়েত ভোট নিয়ে বিরোধীদের কটাক্ষের পাশাপাশি, শুভেন্দু ঘোষণা করেন, লোকসভা ভোটে ৪২টি আসনের সবক’টিতেই জিতবে তৃণমূল।
শুভেন্দুর পরের বক্তাই অভিষেক। তাঁর বক্তৃতাও ছিল চড়া সুরে বাঁধা। মেদিনীপুরে প্রধানমন্ত্রী নরেন্দ্র মোদীর সভায় কাঠামো ভাঙার ঘটনার উল্লেখ করে তাঁর তির্যক মন্তব্য, ‘‘যারা একটা প্যান্ডেল সামলাতে পারে না, তারা সামলাবে বাংলা! প্যান্ডেল ভেঙেছে, এবার (কেন্দ্রের) সরকার ভাঙবে।’’